钦定古今图书集成/理学汇编/文学典/第198卷 > 《谢氏诗序》前人
## 钦定古今图书集成/理学汇编/文学典/第198卷 > 《谢氏诗序》前人

天圣七年，予始游京师，得吾友谢景山。景山少以进
士中甲科，以善歌诗知名。其后予于他所，又得今舍
人宋公所为《景山母夫人之墓铭》，言“夫人好学通经，
自教其子，乃知景山出于瓯闽数千里之外，负其艺
于大众之中，一贾而售，遂以名知于人者，繄其母之
贤也。”今年，予自夷陵至许昌，景山出其女弟希孟所
“为诗百馀篇”，然后又知景山之母，不独成其子之名，
而又以其馀遗其女也。景山尝学杜甫、杜牧之文，以
雄健高逸自喜。希孟之言，尤隐约深厚，守礼而不自
放，有古幽闲淑女之风，非特妇人之能言者也。然景
山尝从今世贤豪者游，故得闻于当时，而希孟不幸
为女子，莫自章显于世。昔卫庄姜、许穆夫人录于仲
尼，而列之《国风》。今有杰然巨人，能轻重时人而取信
后世者，一为希孟重之，其不泯没矣。予固力不足者，
复何为哉！复何为哉！希孟嫁进士陈安国，卒时年二
十四。